Lars Christian Lilleholt (V), 2012-05-24:
Tak til ministeren for besvarelsen til Folketinget her i dag.
For godt og vel 2 måneder siden, nøjagtigt den 22. marts i år, blev der indgået en bred energipolitisk aftale.
Det er en aftale, som Venstre står ved, og som vi er tilfredse med.
Vi er meget tilfredse med, at det er blevet en bred aftale.
Det giver sikkerhed for de mange virksomheder og private, der skal investere.
Så kender man rammebetingelserne langt ud i fremtiden – også ud over et kommende folketingsvalg.
Skulle der forhåbentlig ske det, at der kommer en ny regering efter næste valg, jamen så er der også sikkerhed for rammebetingelserne frem til 2020.
Dermed har vi også sikkerhed for, at det er en økonomisk ansvarlig aftale, både for forbrugerne og for erhvervslivet.
Men det er også fortsat en meget ambitiøs og visionær aftale, som bygger videre på den visionære og ambitiøse klima- og energipolitik, som VK-regeringen har lagt grunden til de seneste 10 år.
Det er en fortsættelse af den linje, hvor Danmark omstiller til mere og mere vedvarende energi.
Aftalen indeholder jo en lang række forskellige områder.
Vi skal fortsætte udbygningen af vedvarende energi, ja, vi skal helt op på, at 35 pct. af energiforbruget i 2020 er baseret på vedvarende energi, og målsætningen er, at vi i 2050 helt skal klare os på basis af vedvarende energi.
Frem mod 2020 skal der ske en fortsat massiv udbygning med vindenergi, først og fremmest på havet, hvor der skal etableres ikke mindre end produktion af 1.000 MW vindenergi.
Det svarer til forsyningen af op imod 800.000 husstandes årlige bolig elforbrug.
Det er en ganske stor sum.
Hr. Steen Gade var inde på omstillingen i de centrale kraft-varme-byer, og jeg helt enig i, at den omstilling, der kommer her, er et helt centralt punkt i aftalen: at vi omstiller de kulbaserede værker til biomasse, at vi gør det på en måde, så forbrugerne også kan betale regningen, og at der også er taget hensyn til de mange virksomheder, herunder ikke mindst gartnerier, der er afhængige af at aftage billig fjernvarme fra de store kraft-varme-byer.
Biogas er et andet element i aftalen.
Vi sikrer bedre rammer omkring biogas.
I dag udnytter vi mindre end 5 pct. af biogaspotentialet, og med aftalen her håber Venstre på, at vi får mere gang i området.
Vi skulle gerne op på at udnytte i hvert fald halvdelen af potentialet i 2020.
Der er så en pulje på 250 mio. kr. til næste år og derefter 500 mio. kr. til etablering af VE-anlæg til virksomheder.
Også det område er helt centralt.
Det vil jo sætte gang i udviklingen rigtig mange steder udeomkring og vil give virksomhederne nye muligheder for at erstatte kul og naturgas med vedvarende energi.
Energibesparelser er også et helt centralt element, og endnu bedre end at bruge energien er jo at spare på den.
I Danmark har vi rent faktisk haft et uændret forbrug af energi i 40 år, og samtidig har vi haft en vækst i BNP på op imod 100 pct.
Det vil sige, at vi har været i stand til at forene økonomisk vækst med et reduceret energiforbrug.
Den linje fortsætter vi, og vi sikrer endnu større energibesparelser frem mod 2020.
Der er også ting, som ikke er nævnt i aftalen, og som det lykkedes at få ændret på, og det er især spørgsmålet om olietankene.
Der er også et andet område, som er omtalt her i redegørelsen, men som ikke er en del af energiaftalen, nemlig olie- og gasproduktionen.
Af redegørelsen fremgår det, at Danmark på det område har haft ikke mindre end 280 mia. kr. i indtægt siden 1995.
Vi vil gerne opfordre ministeren til at arbejde videre med det område og sikre, at vi får en dansk strategi for at sikre, at der også i fremtiden er gode indtægter fra olie- og gasproduktionen, og at vi udnytter de potentialer, der er, for at skabe yderligere vækst på området.
Vi er nu i gang med implementere energiaftalen her i Folketinget.
Vi er som sagt meget glade for, at det er en bred aftale, og vi føler også, at der er et godt samarbejde med regeringen om at få fundet de rigtige løsninger og få luget ud der, hvor der eventuelt kan være små knaster, der endnu ikke er blevet løst.